stanford-oval/wikipedia huggingface dataset:
Golden Goose -pesimäalue

| Golden Goose -pesimäalue |
| --- | --- |
 Teos Rautatienkadulla Lahdessa.
Nimi:  Golden Goose -pesimäalue
Tekijä:  Miss Kompro, Ihana Havo
Valmistumisvuosi:  2018
Taiteenlaji:  installaatio
Nykyinen omistaja:  Lahden kaupunki
Sijainti:  Rautatienkatu 18
Paikkakunta:  Lahti
Koordinaatit:  60°58′54.1″N, 25°39′29.2″E
Golden Goose -pesimäalue on taideteos, joka paljastettiin vuonna 2018 Lahdessa. Sen tekijöitä ovat paikalliset kuvataiteilijat Miss Kompro (Eili Ikonen) ja Ihana Havo (Juhani Havo).
Teos on moniosainen installaatio, joka sijoittuu Rautatienkatu 18:n rakennukseen sekä viereiseen lyhtypylvääseen. Teokseen kuuluu värikäs valaisinpylväs, hanhenpesiä ja kultamunia. Pylväs on nimeltään tulevaisuuteen tähystyspylväs.
Taiteilijat kertovat teoksen viittaavaan arvokkaisiin paikallisiin yrittäjiin sekä taruun kultamunia munivasta hanhesta.
Teos valikoitui toteutettavaksi suunnittelukilpailun kautta, joka järjestettiin osana Taideakseli-hanketta vuonna 2017. Golden Goose -pesimäalue sai kilpailussa korkeimmat pisteet.
Ympärysvallat

| Ympärysvallat> Liittoutuneet |
| --- | --- |
   Ympärysvallat   Keskusvallat   Neutraalit valtiot
Tyyppi:  sotilasliitto
Jäsenet:   Ranska  Yhdistynyt kuningaskunta  Venäjän keisarikunta  Yhdysvallat  Italian kuningaskunta  Japanin keisarikunta
Infobox OKNimi-testi OK: 
Ympärysvallat eli liittoutuneet oli ensimmäisen maailmansodan toinen osapuoli, joka taisteli keskusvaltoja vastaan. Ympärysvaltoihin kuuluivat Britannia dominioineen (Australia, Etelä-Afrikan unioni, Kanada, Uusi-Seelanti), Ranska, Venäjä, Serbia ja myöhemmin sotaan liittyneet valtiot, muun muassa Italia, Portugali, Romania, Kreikka, Japani ja Yhdysvallat. Italia liittyi ympärysvaltojen puolelle vuonna 1915, Romania ja Kreikka myöhemmin. Monet pienemmät maat horjuivat ennen liittymistään ympärysvaltoihin.
Ympärysvallat ympäröivät vihollisiaan keskusvaltoja, joita olivat Saksa, Itävalta-Unkari, Bulgaria ja Osmanien valtakunta. Ympärysvaltojen alue oli keskusvaltojen aluetta suurempi, ja suurempien raaka-ainevarojen ja muiden voimavarojensa vuoksi he olivat keskusvaltoja voimakkaampia ja voittivat sodan.
Ympärysvaltojen liittouman synty

Britannia ja Ranska sopivat vanhat kiistansa vuonna 1905 – tätä sanottiin entente cordialeksi. Venäjän liityttyä mukaan syntyi kolmisopimus, kolmoisentente.
Ympärysvallat

Belgia
Brittiläinen imperiumi
Yhdistynyt kuningaskunta
Kruununsiirtomaat
Australia
Brittiläinen Intia
Etelä-Afrikan unioni
Kanada
Newfoundlandin dominio
Uusi-Seelanti
Italian kuningaskunta
Japanin keisarikunta
Kreikan kuningaskunta
Montenegron kuningaskunta
Portugali
Ranska
Romanian kuningaskunta
Serbian kuningaskunta
Venäjän keisarikunta
Yhdysvallat
Liittolaiset

Andorra
Bolivia
Brasilia
Costa Rica
Ecuador
Guatemala
Haiti
Honduras
Kiinan tasavalta
Kuuba
Liberia
Nicaragua
Panama
Peru
San Marino
Siam
Transkaukasian federaatio
Tšekkoslovakia
Uruguay
Aiheesta muualla

Kuvia tai muita tiedostoja aiheesta Ympärysvallat Wikimedia Commonsissa
Ympärysvaltojen ja keskusvaltojen kehitys sodan edetessä:
     Ympärysvallat 
     Ympärysvaltojen siirtomaita, dominioita, territorioita tai valloitettuja alueita
     Keskusvallat
     Keskusvaltojen liittolaisia tai valloitettuja alueita
     Puolueettomat maat
Islannin kieli

| Islanti |
| --- | --- |
   alue jossa islanti on pääkieli   alue jossa islanti on vähemmistökieli
Oma nimi:  íslenska, íslenzka, íslensk tunga, íslenzk tunga
Tiedot
Alue:   Islanti
Virallinen kieli:   Islanti
Puhujia:  n. 335 000
Sija:  ei 100 suurimman joukossa
Kirjaimisto:  latinalainen
Kielenhuolto:  Stofnun Árna Magnússonar í íslenskum fræðum
Kielitieteellinen luokitus
Kielikunta:  indoeurooppalaiset kielet
Kieliryhmä:  germaaniset kielet skandinaaviset kielet länsiskandinaaviset kielet
Kielikoodit
ISO 639-1:  is
ISO 639-2:  isl
ISO 639-3:  isl
 Ohje 
Mies puhuu islanniksi
Kirjassa
Islannin kieli (omakielinen nimi: íslenska) on skandinaavinen kieli, jota puhutaan etupäässä Islannissa. Kielellä arvioidaan olevan noin 335 000 puhujaa. Islanninkielisiä yhteisöjä elää Tanskassa (noin 8000 puhujaa), Yhdysvalloissa (5000) ja Kanadassa (1400). Islannin katsotaan olevan elinvoimainen ja sen lähin sukulaiskieli on fääri.
Kielellä on virallisen kielen asema Islannissa. Islanti ei ole Pohjoismaiden neuvoston virallinen työkieli, joita ovat ruotsi, tanska ja norja. Sen asemaa kuitenkin vahvistettiin vuonna 2017 yhdessä suomen kanssa neuvostossa: aloitteita voi tehdä islanniksi ja istunnoissa voidaan tarpeen vaatiessa käyttää islannin kielen tulkkeja.
1900-luvun alussa omasta kielestä tuli islantilaisen identiteetin kulmakivi, jolla vastustettiin varsinkin tanskan kielen vahvaa asemaa. Tästä syystä islannissa on tietoisesti pyritty vähentämään lainasanojen määrää ja korvaamaan ne islantilaisilla sanoilla. Lainasanoja on kuitenkin otettu aikaisemmin mm. latinasta, tanskasta ja kelttiläisistä kielistä.
Islannin aakkoset

| Isot kirjaimet |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| A | Á | B | D | Ð | E | É | F | G | H | I | Í | J | K | L | M | N | O | Ó | P | R | S | T | U | Ú | V | X | Y | Ý | Þ | Æ | Ö |
Pienet kirjaimet
| a | á | b | d | ð | e | é | f | g | h | i | í | j | k | l | m | n | o | ó | p | r | s | t | u | ú | v | x | y | ý | þ | æ | ö |
Lähde:
Kieltä kirjoitetaan latinalaisin aakkosin.
Kielioppi

Islannin kielen kielioppi on hyvin samantyyppinen kuin saksan. Esimerkiksi alkuperäiset sijamuodot (nominatiivi, genetiivi, akkusatiivi ja datiivi) ovat säilyneet kummassakin kielessä.
Kielioppi > Verbit

Verbit taipuvat pääluokissa, persoonissa, tapaluokissa ja aikamuodoissa. Tapaluokkia ovat indikatiivi, subjunktiivi ja imperatiivi, joista kahdella ensiksi mainitulla on aikamuodot preesens ja preteriti. Aktiivimuotojen lisäksi verbeillä on passiivimuodot, jotka muista skandinaavisista kielistä poiketen taipuvat persoonissa. Verbit jakautuvat heikkoihin (kolme ryhmää, H1–H3) ja vahvoihin (seitsemän ryhmää, V1–V7) verbeihin. Useimmat verbit taipuvat heikosti.
Seuraavan esimerkin sana puhua, tala, on heikko verbi, joka taipuu ensimmäisen ryhmän (H1) mukaisesti.
|  | indikatiivi> preesens | indikatiivi> preteriti | subjunktiivi> preesens | subjunktiivi> preteriti |
| --- | --- | --- | --- | --- |
| yks. 1. | tala | talaði | tali | talaði |
| yks. 2. | talar | taladir | talir | talaðir |
| yks. 3. | talar | talaði | tali | talaði |
| mon. 1. | tölum | töluðum | tölum | töluðum |
| mon. 2. | talið | töluðuð | talið | töluðuð |
| mon. 3. | tala | töluðu | tali | töluðu |
Passiivimuodot muodostetaan yleensä poistamalla verbin lopusta mahdollinen r tai ð ja lisäämällä passiivin tunnus -st:
|  | indikatiivi> preesens | indikatiivi> preteriti | subjunktiivi> preesens | subjunktiivi> preteriti |
| --- | --- | --- | --- | --- |
| yks. 1. | talast | talaðist | talist | talaðist |
| yks. 2. | talast | taladist | talist | talaðist |
| yks. 3. | talast | talaðist | talist | talaðist |
| mon. 1. | tölumst | töluðumst | tölumst | töluðumst |
| mon. 2. | talist | töluðust | talist | töluðust |
| mon. 3. | talast | töluðust | talist | töluðust |
Imperatiivimuodot ovat yksikössä tala ja monikossa talið, passiivissa talast ja talist. Imperatiivimuotoon voidaan myös liittää persoonapronomini, jolloin muodot ovat talaðu ja taliði sekä talastu ja talisti.
Monikon verbipäätteet ovat samat riippumatta siitä, onko verbi vahva tai heikko. Vokaalimuunnokset ovat tavallisia. Verbin perusmuoto päättyy yleensä a-kirjaimeen: ″puhua” = tala.
Finiittimuotojen lisäksi verbeillä on infinitiivi eli perusmuoto, supiini, jolla muodostetaan apuverbin kanssa liittomuotoja, kuten perfekti ja pluskvamperfekti sekä partisiipin preesens ja perfekti. Supiini ja partisiipin perfekti ovat heikoilla verbeillä yleensä samankaltaisia.
|  | aktiivi | passiivi |
| --- | --- | --- |
| infinitiivi | tala | talast |
| supiini | talað | talast |
| part. preesens | talandi | (talandist) |
part. perfekti: talaður
Passiivin partisiipin preesens on erittäin harvinainen eikä sitä yleensä käytetä. Partisiipin perfekti taipuu adjektiivin tavoin vahvasti ja heikosti suvun, luvun ja sijan mukaan.
Verbi vera (olla) taipuu seuraavasti:
|  | indikatiivi> preesens | indikatiivi> preteriti | subjunktiivi> preesens | subjunktiivi> preteriti |
| --- | --- | --- | --- | --- |
| yks. 1. | er | var | sé, veri | væri |
| yks. 2. | ert | varst | sért, verir | værir |
| yks. 3. | er | var | sé, veri | væri |
| mon. 1. | erum | vorum | séum, verum | værum |
| mon. 2. | eruð | voruð | séuð, verið | væruð |
| mon. 3. | eru | voru | séu, veri | væru |
Imperatiivi: ver, persoonapronominijälkiliitteillä vertu ja verið. Supiini: verið.
Kielioppi > Adjektiivit

Adjektiivit taipuvat vahvasti tai heikosti. Predikatiivina adjektiivi taipuu vahvasti ja attribuuttina substantiivin mukaan. Adjektiivi taipuu vahvasti epämääräisen substantiivin edellä ja heikosti määräisen substantiivin edellä. Lisäksi adjektiivi taipuu substantiivin suvun (mask., fem., neutri), luvun (yksikkö, monikko) sekä sijamuodon (N, A, D, G) mukaan.
Kielinäyte

»Hver maður er borinn frjáls og jafn öðrum að virðingu og réttindum. Menn eru gæddir vitsmunum og samvizku, og ber þeim að breyta bróðurlega hverjum við annan.»
Suomeksi:
»Kaikki ihmiset syntyvät vapaina ja tasavertaisina arvoltaan ja oikeuksiltaan. Heille on annettu järki ja omatunto, ja heidän on toimittava toisiaan kohtaan veljeyden hengessä.»
(YK:n ihmisoikeuksien yleismaailmallisen julistuksen 1. artikla)
Aiheesta muualla

Wikimedia Commonsissa on kuvia tai muita tiedostoja aiheesta .
Icelandic Online Dictionary (Arkistoitu – Internet Archive) – Suppea islanti–suomi–islanti-sanapankki
Islannin kielitoimisto – Erityisalojen sanapankki
Landnámabók, keskiaikainen islanniksi kirjoitettu teos.
Georges Berger (voimistelija)

| Mitalit> Maa:   Ranska.Miesten voimistelu. Olympialaiset  | Mitalit> Maa:   Ranska.Miesten voimistelu. Olympialaiset  | Mitalit> Maa:   Ranska.Miesten voimistelu. Olympialaiset  | Maa:   Ranska> Miesten voimistelu. |
| --- | --- | --- | --- |
|  Pronssia | Antwerpen 1920 | joukkuekilpailu |  |
Georges Hubert Albert Berger (1. toukokuuta 1897 Louvroil, Ranska – 16. marraskuuta 1952 Trith-Saint-Léger, Ranska) oli ranskalainen voimistelija ja olympiamitalisti. Hän kilpaili vuoden 1920 kesäolympialaisissa Antwerpenissä ja oli siellä mukana saamassa joukkuevoimistelussa pronssia.
Aiheesta muualla

Georges Berger Kansainvälinen olympiakomitea. (englanniksi)
Glukagonooma

Glukagonooma on äärimmäisen harvinainen glukagonia tuottava tyypillisesti pahanlaatuinen haimakasvain. Kasvain johtaa liialliseen glukagonintuotantoon. Tyypillisiä kasvaimen merkkejä ovat ihomuutokset (nekrolyyttinen migratorinen eryteema), diabetes, anemia ja painon lasku. Glukagonooma on kuvattu kirjallisuudessa alle 250 kertaa, ensi kertaa vuonna 1942.
Aiheesta muualla

Gastrolab.net: Kysymyksiä ja Vastauksia: Haiman endokriiniset (hormoonia tuottavat) kasvaimet (Arkistoitu – Internet Archive)
The Rasmus

| The Rasmus |
| --- | --- |

 The Rasmus Milanossa, Italiassa vuonna 2009.
Tiedot
Toiminnassa:  1994–
Tyylilaji:  vaihtoehtorock goottirock pop rock
Kotipaikka:   Helsinki, Suomi
Laulukieli:  englanti
Jäsenet:  Lauri Ylönen, laulu   Eero Heinonen, basso   Aki Hakala, rummut   Emilia "Emppu" Suhonen, kitara  
Entiset jäsenet:  Janne Heiskanen, rummut   Pauli Rantasalmi, kitara  
Levy-yhtiö:  Warner Music Finland, 1996–1999   Playground Music, 1999–  
Aiheesta muualla
Kotisivut
Infobox OKNimi-testi OK: 
The Rasmus (kolmen ensimmäisen levynsä aikana ”Rasmus”) on suomalainen rock-yhtye. Se on kansainvälisesti menestyneimpiä suomalaisia yhtyeitä. Yhtye on saanut lukuisia palkintoja sekä saavuttanut lukuisia kulta- ja platinalevyjä useissa maissa ja sen levyjä on myyty maailmanlaajuisesti yli viisi miljoonaa kappaletta. Euroopan lisäksi The Rasmus on päässyt musiikkilistoille muun muassa Australiassa, Uudessa-Seelannissa, Meksikossa ja Japanissa. The Rasmus edusti Suomea Euroviisuissa toukokuussa 2022 kappaleella Jezebel, sijoittuen lopulta finaalissa sijalle 21.
Yhtyeen keulahahmo on laulaja ja perustajajäsen Lauri Ylönen. Hän oli vuosina 2005–2006 Suomen eniten ansaitseva kulttuurihenkilö. Yhtyeen tyyli on muuttunut vuosien saatossa jonkin verran. 1990-luvulla julkaistuissa kolmessa albumissa on rockin lisäksi vaikutteita funkista, hip hopista ja popista, jokainen albumi huomattavasti eri tyylillä. 2000-luvun albumit taas ovat lähempänä puhtaampaa rockia, raskaampia ja tummasävyisempiä. The Rasmuksen seitsemäs albumi, 24. syyskuuta 2008 julkaistu Black Roses, oli aiempia tuotoksia elektronisempi. 25. marraskuuta 2009 julkaistiin kokoelmalevy Best of 2001–2009. Levyllä on muun muassa Lauri Ylösen ja Anette Olzonin duetto ”October & April”.
Historia

The Rasmus perustettiin 1994 yhtyeen jäsenten ollessa yläasteikäisiä. Alkuaikoina ilman ”The”-etuliitettä esiintynyt Rasmus soitti Red Hot Chili Peppers -vaikutteista funk-rockia. Yhtyeen loivat nykyään laulaja-solistina toimiva Lauri Ylönen ja basisti Eero Heinonen. Silloin Lauri soitti vielä rumpuja, kunnes hänen sisarensa Hanna "pakotti" hänet kokeilemaan laulamista. Yhtyeen nimi oli aluksi Anttila, mutta se sekoitettiin usein samannimiseen tavarataloon. Toinen ehdotus oli Sputnik, mutta lopulta yhtye päätyi nimeen Rasmus. Yhtyeen ensimmäinen single ”1st” julkaistiin vuonna 1995.
Historia > Peep (1996)

Rasmus teki levytyssopimuksen Warner Music Finlandin kanssa vuonna 1996, jolloin ensimmäinen albumi Peep julkaistiin Suomessa, Venäjällä, Virossa ja Japanissa. Levyn myynti ylitti Suomessa kultarajan myyden yli 21 000 kappaletta. Rasmusta kuitenkin arvosteltiin runsaasti jäsentensä nuoruuden takia, sillä heillä oli vielä koulu kesken. Lauri jätti opiskelunsa Sibeliuslukiossa, jotta voisi keskittyä musiikin tekemiseen. Singlet ”1st”, ”2nd” ja ”3rd” on nimetty yksinkertaisesti järjestysnumeroin ja ne sisältävät Peepin kappaleita. ”Funky Jam” -kappaleesta tehtiin itse ohjattu video. Peepin musiikkityyliä voitaneen kutsua funk-vaikutteiseksi poprockiksi.
Historia > Playboys (1997)

Yhtyeen toinen albumi Playboys myi sekin vuorostaan kultaa. Siltä julkaistiin singlet Kola, Blue, Playboys ja Ice. Blue myi kultaa jääden vajaan 400 kappaleen päähän platinasinglestä. Playboys-kappaleesta yhtye teki itse videon. Playboysin myötä yhtye sai lisää uskottavuutta ja mainetta. Albumin musiikki on hyvin monipuolista. Sillä on niin energistä pop-vaikutteista rockia kuin jazz- ja reggaevaikutteita.
Historia > Hell of a Tester (1998)

Kolmas albumi Hell of a Tester myi sekin kultaa samoin kuin sen single Liquid. Siitä yhtye teki videon, ja kappale valittiin myös vuoden singleksi. Toinen single on Swimming with the Kids. Hell of a Testerin soundi on aiempia albumeita seesteisempi ja pop-vaikutteisempi.
Yhtye jäi tauolle Hell of a Testerin jälkeen. Rumpuja soittanut Janne lähti Intiaan, joten uutta rumpalia alettiin etsiä. Yhtyeen kolmen albumin sopimus Warnerilla päättyi, ja uutta levy-yhtiötä etsittiin. Yhtye ei ollut edes varma siitä, jatkaako uraansa. Lopulta nykyinen rumpali Aki Hakala luopui paitamyyjän työstään ja aloitti yhtyeessä. Rasmus aloitti ruotsalaisessa Playground Music-yhtiössä. Myös nimi vaihtui muotoon The Rasmus, jotta yhtyettä ei sekoitettaisi Ruotsissa toimineeseen DJ Rasmus -nimiseen artistiin.
Historia > Into (2001)

Vuonna 2001 yhtye julkaisi tauon jälkeen Into-albumin. Se saavutti hurjan menestyksen. Albumi äänitettiin Nord Studiosilla Tukholmassa, ja sen tuottivat Mikael Nord Andersson ja Martin Hansen, jotka ovat tuottaneet myös kaksi seuraavaa The Rasmuksen levyä. Into julkistettiin koko Skandinaviassa, ja Suomessa se myi yli tuplaplatinaa (67 000 kpl). Albumilta julkaistiin singlet F-F-F-Falling, Chill, Madness ja Heartbreaker / Days. Ensimmäinen single ”F-F-F-Falling” muodostui suureksi hitiksi; se voitti MTV Nordicin katsojaäänestyksen ja myi platinasinglen verran. Myös single Chill menestyi hyvin, ja se myi kultaa. Vuoden 2002 Emma-gaalassa The Rasmus voitti neljä Emma-palkintoa: Vuoden bändi, Vuoden biisi (F-F-F-Falling), Vuoden pop/rock-albumi sekä Vuoden albumi. Intoa voidaan vaikutteiltaan kutsua rockiksi, jossa on hieman pop-vaikutteita. Into on myös ensimmäinen levy, jolla rumpuja soittaa Aki Hakala. Musiikkivideot kuvattiin kappaleista F-F-F-Falling ja Chill. Näistä jälkimmäisen ohjasi yhtye itse ja ensimmäisen Miikka Lommi.
Historia > Hell of a Collection -kokoelma-albumi (2001)

Inton menestyksen myötä The Rasmus halusi esitellä uusillekin faneilleen vanhempaa tuotantoaan. Hell of a Collection julkaistiin marraskuussa 2001, ja se sisälsi Peepin, Playboysin ja Hell of a Testerin kappaleita ja lisäksi Inton kaksi menestyssingleä F-F-F-Falling ja Chill. The Rasmuksen ensimmäinen kokoelma-albumi myi 50 000 kappaletta eli platinalevyn ja sen päälle kultalevyn.
Historia > Dead Letters (2003)

Vuoden 2003 Dead Letters -albuminsa myötä The Rasmus teki lopullisen kansainvälisen läpimurtonsa ja nousi listoille useissa maissa (kuten Saksassa sijalle yksi). Historiaa se teki päästessään ensimmäisenä suomalaisena albumina Ison-Britannian virallisen albumilistan kymmenen kärkeen. Kansainvälisesti albumi myi kahdeksan kultalevyä ja viisi platinalevyä. Dead Letters -albumi erosi tyylillisesti yhtyeen aikaisemmista levytyksistä The Rasmuksen musiikillisen linjan ja sanoitusten vaihtuessa synkemmiksi ja soundin tummemmaksi.
Albumin single ja suurhitti In The Shadows oli MTV Europen soitetuin video ja nousi Britteinsaarten singlelistan kolmanneksi keväällä 2004. Kymmenen parhaan joukkoon se nousi yli kymmenessä maassa. Muut albumin singlet ovat In my Life, First Day of My Life, Funeral Song (the Resurrection) ja Guilty. Näistä viidestä singlestä yhtye teki myös musiikkivideot, ”In the Shadowsista” kolme eri versiota.
Albumi Dead Letters oli kymmenen myydyimmän joukossa noin kymmenessä maassa. Kaiken kaikkiaan sitä on myyty yli 1,5 miljoonaa kappaletta ja 77 000 kappaletta Suomessa. Dead Letters on tähän mennessä eniten myynyt The Rasmuksen albumi.
Historia > Live Letters -live-DVD (2004)

Vuonna 2004 yhtye julkaisi ensimmäisen DVD-julkaisunsa Live Lettersin. Se sisältää 21. elokuuta 2004 taltioidun konsertin Gampel Open Airista, Sveitsistä, kaikki Dead Lettersin seitsemän musiikkivideota sekä lisämateriaalia, muun muassa musiikkivideoiden tekemistä esitteleviä dokumentteja. Konsertti nauhoitettiin 5.1-äänellä, ja se sisältää 11 kappaletta.
Historia > Hide from the Sun (2005)

The Rasmuksen kuudes studioalbumi Hide from the Sun ilmestyi Suomessa sekä Skandinaviassa, Keski-Euroopassa, Isossa-Britanniassa ja Japanissa 9. syyskuuta 2005. Levy menestyi hyvin ympäri Eurooppaa, ja albumi ylsi listaykköseksi Suomen lisäksi Meksikossa. Hide from the Sun myi Suomessa platinaa (37 500 kappaletta) ennakkoon. Hide from the Sun vei The Rasmuksen soundia vielä tummemaksi ja synkemmäksi. Vaikutteita metallistakin on kuultavissa. Albumista julkaistiin oma versio myös Yhdysvaltoihin lokakuussa 2006. Tämä julkaisu sisältää albumin alkuperäiskappaleiden lisäksi myös albumin eri versioista kerättyjä bonuskappaleita sekä Immortalin aiemmin julkaisemattoman videon.
Musiikkivideot on ilmestynyt kappaleista ”No Fear”, ”Shot”, ”Sail Away” ja ”Immortal”. Singlet yhtye on julkaissut muista edellä mainituista kappaleista paitsi Immortalista. Lisäksi kappaleesta ”Keep Your Heart Broken” julkaistiin radiosingle. Monet kriitikot ovat pitäneet Hide from the Sunia Dead Lettersiä parempana ja monipuolisempana, mutta Dead Lettersin myyntilukuihin albumi ei yltänyt.
Yhtye lähti albumin tiimoilta puolitoistavuotiselle Hide from the Sun -kiertueelle, joka käsitti yli 200 konserttia 38 maassa. Kiertue alkoi kahdella konsertilla Helsingissä, Nosturissa ja Tavastialla, ja ulottui moniin yhtyeelle uusiin maihin, kuten Intiaan ja Etelä-Afrikkaan. Kiertueen alkupuoli oli sekä yhtyeelle että kiertuehenkilökunnalle alkoholiton. Kiertueen jälkeen väsynyt yhtye jäi puolitoistavuotiselle konserttitauolle, jonka aikana he valmistelivat uutta albumiaan.
Historia > Black Roses (2008)

Yhtye alkoi säveltää uutta albumiaan Black Roses loppuvuodesta 2006 lähtien, jolloin yhtye tapasi arvostetun tuottajan Desmond Childin Dominikaanisessa tasavallassa Hide from the Sun -kiertueen konserttinsa yhteydessä. Ylönen ja Rantasalmi sävelsivät Childin kanssa uusia kappaleita mm. Kreikassa. Albumin 11 kappaleen nauhoitukset alkoivat syyskuussa 2007 Helsingissä, jonka jälkeen albumia nauhoitettiin Yhdysvaltain Nashvillessa ja neljässä muussa maassa. Levyn miksasi Michael Wagener.
Black Roses on teema-albumi, joka käsittelee yhden henkilön tarinaa erosta itsensä etsimiseen, taisteluun ja marttyyriuteen. Albumin ensimmäinen single ”Livin' in a World Without You” esitettiin ensimmäisen kerran livenä Berliinissä 5. heinäkuuta ja radiossa 25. heinäkuuta. Sen Tukholmassa kuvatun videon ohjasi Niclas Fronda, ja se julkaistiin elokuun puolivälissä. Fyysinen single kappaleesta julkaistiin 10. syyskuuta. Black Roses julkaistiin Suomessa 24. syyskuuta ja Keski-Euroopassa kaksi päivää myöhemmin. Myöhemmin loppuvuodesta singlenä julkaistavaksi tuli myös ”Justify”, joka on hidas ja tunnelmallinen kappale. Tyyliltään albumi sekoittaa Inton kaltaista kevyempää rockia ja raskaampia soundeja ja on kaikkiaan vaihtelevampi kuin yhtyeen aiemmat albumit.
Vuonna 2008 yhtye esiintyi muutaman saksalaisen promokeikan lisäksi vain Skandinaviassa. Suomessa yhtyeellä oli pitkästä aikaa 3.–12. lokakuuta 2008 Dynasty Tour 2008 -kiertue, joka kattoi kahdeksan kaupunkia. Heidän kanssaan kiertueella olivat Von Hertzen Brothers ja Mariko. Black Roses -maailmankiertueelle yhtye lähti tammikuussa 2009 aloittaen Euroopasta.
Albumi on ollut yhtyeen kaikkien aikojen kallein tuotanto, mutta siitä huolimatta se on saavuttanut aiempia vähemmän suosiota. Albumia on myyty Suomessa alle kultarajan eli 20 000 kappaletta.
Historia > Best of 2001–2009 -kokoelma-albumi (2009)

Marraskuussa 2009 The Rasmus julkaisi toisen kokoelma-albuminsa. Albumilla on yksi uusi kappale, Anette Olzonin kanssa tehty duetto  ”October & April”. Se julkaistiin myös singlenä. Albumilla on yhteensä 17 kappaletta.
Historia > The Rasmus (2012)

The Rasmus alkoi nauhoittaa uutta levyä heinäkuun 2011 alussa, kun ulkomailla asuvat basisti Eero Heinonen ja kitaristi Pauli Rantasalmi palasivat Suomeen. Albumi äänitettiin Tukholmassa. Yhtye julkaisi nimeään kantavan studioalbumin huhtikuussa 2012. Levyltä julkaistiin kaksi singleä, ”I'm a Mess” ja ”Stranger”. ”I'm a Mess” -kappaleen maailman ensiesitys oli Uuden Musiikin Kilpailun finaalissa 25. helmikuuta 2012.
Historia > Dark Matters (2017)

Maaliskuussa 2017 The Rasmus julkaisi uuden single ”Paradise”. Se on yhtyeen ensimmäinen julkaisu viiden vuoden levytystauon jälkeen. Musiikkivideo singlelle julkaistiin 7. toukokuuta. Uusi albumi Dark Matters julkaistiin 22. syyskuuta 2017. Keväällä 2017 yhtye julkaisi myös kesän kiertueaikataulunsa. Se käynnistyi juhannuksena Virosta ja sisälsi 12 konserttia. Lontoon konsertin liput myytiin hetkessä loppuun.
Historia > Uusia levytyksiä (2021–)

Toukokuussa The Rasmus julkaisi singlen "Bones" ja syyskuussa yhdessä Apocalyptican kanssa tehdyn videon "Venomous Moon".
Tammikuussa 2022 alkuperäisjäsen ja kitaristi Pauli Rantasalmi kertoi jättävänsä yhtyeen ja etsivänsä uusia seikkailuja ja haasteita elämäänsä. Uutena kitaristina yhtyeessä aloitti Emilia Suhonen. 12. tammikuuta 2022 julkistettiin The Rasmuksen olevan yksi Uuden Musiikin Kilpailun osallistujista. 26. helmikuuta 2022 The Rasmus voitti Uuden Musiikin Kilpailun kappaleella "Jezebel" ja näin edusti Suomea Torinon Euroviisuissa toukokuussa 2022. Yhtye pääsi loppukilpailuun sijoituttuaan semifinaalissa seitsemänneksi karsintaryhmässä kaksi ja finaalissa jäi yhtye sijalle 21.
Yhtyeestä julkaistiin Ari Väntäsen kirjoittama kirja syksyllä 2022. (The Rasmus, Like 2022.)